Jeg sagde ja tak i november 2016 til at flytte 4 numre til Telenor. Jeg oplyser dem telefonnumrene og simkortnumre på det der skal flyttes. Aftalen er at numrene skal flyttes når de udløber hos vores nuværende selskab i sommeren 2017.
Indtil nu har Telenor trukket kr. 3109,76 på min konto og da jeg første gang kontaktede dem i 15/2-17 fik jeg oplyst at det var en kendt fejl at de ikke fik registreret fuldmagter korrekt og at der derfor blev oprettet nye numre og dermed sendt fakturaer afsted. Den 15/2 talte jeg med Michelle som fik kontonummer, beløbene og fakturanumrene og jeg blev bekræftet i at jeg fik pengene igen. Jeg bad Michelle skrive på sagen (eller hvad det hedder hos Telenor) at hvis jeg igen skulle bruge over en time på at de fik rettet fejl som de i forvejen kendte til, men som de ikke selv tog initiativ til at rette, ville jeg sende dem en faktura for min tid. Hun oplyste endvidere at hun gik i gang med at arbejde i systemet og at det udløste en masse mails til mig, som jeg blot kunne ignorere. 27/4-17 ringer jeg til Telenor igen fordi de stadig sender fakturaer og trækker pengene på min konto. Nu får jeg så at vide at de slet ikke har de fuldmagter og derfor bliver de ved med at udskrive fakturaer på nye numre. Jeg får oplyst at jeg vil modtage mails og skal så på hvert nummer gå ind og registrere en fuldmagt. Nu har jeg så igen brugt over en time på at rette en kendte fejl hos Telenor. Ham jeg taler med 27/4 har registreret at en skal følge op på dette i dag, og det er jo super. Der er bare lige det at Jens jeg taler med i dag ikke kan fortælle mig om jeg får kr. 3109,76 som jeg indtil nu har betalt for ingenting, tilbage. Han svar var at nu havde han gjort hvad han kunne og at så måtte vi se. Jens skulle have en godkendelse fra Bente inden han kunne oplyse om jeg fik pengene tilbage. Jeg spørger om han ved det om en time, nej det gør han ikke. Hvad med i morgen, nej heller ikke. Jens siger at det nok tager en uge. Så vil jeg gerne tale med Bente så vi kan få dette ud af verden, men Bente tager ikke i mod telefonopkald. Jeg spørger så efter en chef, men jeg kan ikke få hverken navn eller blive stillet om. Indrømmet jeg blev lidt hård ved Jens, det er jo ok at han ikke kan gøre mere, men så må jeg vel få lov til at tale med en der kan, men nej. Jeg spørger om de sidder i Aalborg for så kunne jeg jo lige kigge forbi så vi kunne få det klaret (jeg har tidligere erfaring med at rykke debitorer for forfaldne beløb, og her havde jeg stor succes med at kigge forbi de kunder der ikke reagerede på gentagne opfordringer til at betale via mail, telefon og breve). Det endte med at Jens lagde røret på efter han ønskede mig god dag. Det er okay at Jens ikke ønsker mig forbi hans arbejdsplads, men det er ikke ok at Telenor har en kendt fejl i systemet der gør at de opkræver 5 gange siden november 2016 uden at de får løst problemet. Nå men jeg giver jo ikke så let op når det er blevet en principsag, så jeg ringer til omstillingen og spørger efter Peter Gregersen som er kundedirektør. Jeg tænker at han da må være interesseret i at få løst det her hurtigt, så jeg fra sommeren 2017 kan blive en glad Telenor kunde. Peter Gregersen tager så ikke i mod opkald, men jeg kan blive stillet om til sekretæren. Jeg takker nej og spørger så efter Jesper Hansen der er administrerende direktør eller Lars Thomsen med titlen Direktør, Marked Privat og Erhverv, men det samme gælder for dem. Heller ikke deres mailadresser kan jeg få oplyst. 
Hvis I læser dette som et surt opstød, så har I læst rigtigt. Alle kan lave fejl og det er ok. Hele forskellen for mig ligger i hvordan man reagerer når man opdager at der er lavet en fejl, og kære Telenor i har i den grad fejlet med et halvhjertet forsøg på at rette en fejl som I allerede kendte til inden jeg kontaktede jer første gang.
Jeg kan se at I via Facebook og Trustpilot ofte beder om at man kontakter jer via mail eller telefon. For en god ordens skyld vil jeg oplyse at min timepris for dette er kr. 1095,- ex. moms. og betalingsbetingelsen er 8 dage netto. Oplys venligst hvis I ønsker et referencenummer påført fakturaen og hvilken mailadresse den skal sendes til.

Med venlig hilsen
Helle Nørgaard Rasmussen